A Tanács 1593/2000/EK rendelete
(2000. július 17.)
az egyes közösségi támogatási programok integrált igazgatási és ellenőrzési rendszerének létrehozásáról szóló 3508/92/EGK rendelet módosításáról
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre és különösen annak 37. cikkére,
tekintettel a Bizottság javaslatára [1],
tekintettel az Európai Parlament véleményére,
mivel:
(1) A közös agrárpolitika reformjával kapcsolatos döntések megkívánják az integrált igazgatási és ellenőrzési rendszer módosítását.
(2) Az integrált igazgatási és ellenőrzési rendszernek az érintett területeken történő alkalmazása jelentős előrelépést eredményezett a mezőgazdasági kiadásokból származó, az EMOGA Garanciarészlegét érintő kockázatok csökkentésében. Rendelkezni kell arról, hogy a tagállamok az egyéb közösségi támogatási programok alkalmazására megtervezzék saját, az integrált igazgatási és ellenőrzési rendszer lényeges elemeivel kompatibilis rendszereiket.
(3) A bejelentett területeken végrehajtott adminisztratív ellenőrzések során tapasztalt nehézségek, különösen a bejelentésekkel kapcsolatos anomáliák megszüntetésének költség- és időigénye tükrében, és tekintettel több olyan tagállam tapasztalataira, ahol különleges parcellaazonosítási rendszert alakítottak ki, valamint figyelembe véve az ortokorrigált digitális felvételezés és a térinformatikai rendszerek területén elért fejlődést, rendelkezni kell a számítógépes térinformatikai módszereknek a mezőgazdasági parcellák azonosítása terén történő bevezetéséről.
(4) A 3508/92/EGK rendelet végrehajtásához szükséges intézkedéseket a Bizottságra ruházott végrehajtási hatáskör gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal [2] összhangban kell elfogadni.
(5) Miután az integrált igazgatási és ellenőrzési rendszer bevezető fázisa nagyrészt befejeződött, a Bizottságot továbbra is tájékoztatni kell e rendszernek a tagállamokban történő alkalmazásáról és hatékonyságáról,
ELFOGADTA EZT A RENDELETET:
1. cikk
A 3508/92/EGK rendelet [3] a következőképpen módosul:
1. az 1. cikkben:
a) Az (1) bekezdés helyébe a következő rendelkezés lép:
"(1) Valamennyi tagállam létrehoz egy integrált igazgatási és ellenőrzési rendszert (a továbbiakban integrált rendszer ), amelyet:
a) a növénytermesztési ágazatban:
i. az 1251/1999/EK rendelettel [4] bevezetett, egyes szántóföldi növények termelőire vonatkozó támogatási rendszer;
ii. a 3072/95/EK rendelettel [5] bevezetett, a rizstermelőkre vonatkozó támogatási rendszer;
iii. a 1577/96/EK rendelettel [6] bevezetett, egyes hüvelyes növényekre vonatkozó különleges rendelkezések;
b) az állattenyésztési ágazatban:
i. a 1254/1999/EK rendelet [7] I. címe 1. fejezetével bevezetett, a marha- és borjúhústermelőkre vonatkozó támogatási és kifizetési intézkedések;
ii. a 2467/98/EK rendelettel [8] bevezetett, a juh- és kecskehústermelőkre vonatkozó támogatási intézkedések;
iii. a tej és tejtermékek közös piaci szervezetéről szóló, 1999. május 17-i 1255/1999/EK tanácsi rendelet [9] 19. cikkével bevezetett közvetlen kifizetések a továbbiakban a közösségi programok
esetében kell alkalmazni.";
b) a (3) bekezdést el kell hagyni;
c) a (4) bekezdés számozása (3) bekezdésre változik;
2. a 2. cikkben a b) és c) pont helyébe a következő lép:
"b) mezőgazdasági parcellaazonosítási rendszer;
c) állatazonosítási és -nyilvántartási rendszer;";
3. a 4. cikk helyébe a következő rendelkezés lép:
"4. cikk
A mezőgazdasági parcellák azonosítási rendszerének alapját képezhetik térképek, ingatlan-nyilvántartási dokumentumok vagy más térképészeti adatok. Számítógépes térinformatikai módszereket kell alkalmazni, beleértve lehetőleg az ortokorrigált légi- vagy űrfelvételezést, amelynek legalább az 1:10000 méretarányú térképészeti pontossággal megegyező egységes minőséget kell biztosítania.";
4. a 6. cikkben:
a) A (2) bekezdés helyébe a következő rendelkezés lép:
"(2) A területalapú támogatási kérelmet a tagállamok által megállapítandó, a kérelmek benyújtására az 1251/1999/EK rendeletben, vagy az annak megfelelően megállapított időpontnál nem későbbi határidőre kell benyújtani.
A határidőt minden esetben többek között annak az időszaknak a figyelembe vételével kell kitűzni, mely - a támogatás megfelelő adminisztratív és pénzügyi lebonyolítása érdekében - a tárgyra vonatkozó összes adat rendelkezésre állásához, valamint a 8. cikk szerint végrehajtandó ellenőrzésekhez szükséges.
Az időtartamokra, időpontokra és határidőkre vonatkozó szabályok meghatározásáról szóló, 1971. június 3-i 1182/71/EGK, Euratom tanácsi rendelet 5. cikkének (1) bekezdésétől eltérően [*] HL L 124., 1971.6.8., 1. o., amennyiben a benyújtás napja munkaszüneti napra, szombatra vagy vasárnapra esik, a benyújtás napjának a következő első munkanapot kell tekinteni.";
b) a (3) bekezdés helyébe a következő rendelkezés lép:
"(3) Egy tagállam határozhat úgy, hogy a területalapú támogatási kérelemnek csak az előző évben benyújtott területalapú támogatási kérelemmel kapcsolatos változásokat kell tartalmaznia. A tagállamok az igénylési eljárást az előző évben megállapított területeken alapuló előnyomtatott igénylőlapok kiosztásával, és a 4. cikkben említett, a területek elhelyezkedését jelző grafikus anyagok biztosításával egyszerűsíthetik.";
c) a (4) bekezdés helyébe a következő rendelkezés lép:
"(4) A területalapú támogatási kérelmekhez bizonyos módosítások nyújthatók be, feltéve hogy azokat az illetékes hatóságok legkésőbb a vetésre az 1251/1999/EK rendeletben megadott, illetve az annak megfelelően megállapított időpontig kézhez kapják.";
d) a (6) bekezdés helyébe a következő rendelkezés lép:
"(6) A gazdálkodók minden egyes bejelentett mezőgazdasági parcellára vonatkozóan kötelesek jelezni annak területét és elhelyezkedését, lehetővé téve ezáltal a parcella beazonosítását a mezőgazdasági parcellák azonosítási rendszerében.";
5. a rendelet a következő cikkel egészül ki:
"9a. cikk
(1) A mellékletben felsorolt, de az 1. cikkben nem említett közösségi támogatási programok keretében történő támogatások igénylése céljából a tagállamok biztosítják, hogy az ezekkel kapcsolatban alkalmazott igazgatási és ellenőrzési rendszerek a következőket tekintve kompatibilisek az integrált rendszerrel:
a) a számítógépes adatbázis;
b) a parcella- és állatazonosítási rendszerek;
c) adminisztratív ellenőrzések.
Az első albekezdés értelmében vett kompatibilitás érdekében az érintett közösségi támogatási programok esetében alkalmazott igazgatási és ellenőrzési rendszereket úgy kell kialakítani, hogy azok nehézségek, illetve ellentmondások nélkül lehetővé tegyék a rendszerek együttes működését, illetve a közöttük megvalósuló adatcserét.
A Bizottság a melléklet szükségessé váló módosításait az első és a második albekezdésben foglalt kritériumok figyelembevételével, a 12a. cikk (2) bekezdésében említett eljárásnak megfelelően fogadja el.
(2) Az (1) bekezdés sérelme nélkül a tagállamok az 1. cikkben nem említett közösségi támogatási intézkedések keretében történő igénylés céljából beépíthetik saját igazgatási és ellenőrzési eljárásukba az integrált rendszer egy vagy több összetevőjét.
(3) Az (1) és (2) bekezdésben említett intézkedésekben meghatározott konkrét rendelkezéseket, különösen azokat, amelyek a támogatás folyósításának feltételeire vonatkoznak, e rendelet nem érinti.
(4) A tagállamok a (2) bekezdésben biztosított lehetőséget kiterjeszthetik a nemzeti intézkedésekre.
Az integrált rendszerből nyert információt a tagállamok statisztikai célokra felhasználhatják.
(5) A tagállamok tájékoztatják a Bizottságot, amennyiben igénybe veszik a (2) és (4) bekezdésben említett lehetőségeket.
A Bizottság gondoskodik arról, hogy e lehetőségek igénybevétele ne befolyásolja károsan az ágazati rendeleteknek vagy az e rendeletnek való megfelelést.";
6. A 10. cikket el kell hagyni;
7. A 11. cikkben:
a) az (1) bekezdés helyébe a következő rendelkezés lép:
"(1) A Bizottságot rendszeresen tájékoztatni kell az integrált rendszer alkalmazásáról.
A Bizottság e témakörben véleménycseréket szervez a tagállamokkal.";
b) a (2) bekezdés első francia bekezdése helyébe a következő lép:
"- az integrált rendszer létrehozása és alkalmazása érdekében tett intézkedések összességével kapcsolatos bármilyen vizsgálat vagy ellenőrzés";
8. a 12. cikkben:
a) az első mondat helyébe a következő lép:
"A Bizottság e rendelet alkalmazásának részletes szabályait a 12a. cikk (2) bekezdésében megállapított eljárásnak megfelelően fogadja el.";
b) az a) pont helyébe a következő lép:
"a) a mezőgazdasági parcellák azonosítási rendszerének alapvető jellemzői";
9. a rendelet a következő cikkel egészül ki:
"12a. cikk
(1) A Bizottságot az 1258/1999/EK rendelet [*] HL L 160., 1999.6.26., 103. o. 11. cikke által létrehozott Alap bizottsága (a továbbiakban a bizottság ) segíti.
(2) Ahol hivatkozás történik e bekezdésre, az 1999/468/EK határozat [**] HL L 184., 1999.7.17., 23. o. 4. és 7. cikkét kell alkalmazni.
Az 1999/468/EK határozat 4. cikke (3) bekezdésében előírt időszak egy hónap.
(3) A bizottság minden, az elnök által, akár saját kezdeményezésére, akár egy tagállam kérésére előterjesztett ügyet megvizsgálhat."
10. A 13. cikk (1) bekezdése a következő pontokkal egészül ki:
"c) a 4. cikkben előírt parcellaazonosítási rendszer földrajzi része tekintetében legkésőbb 2005. január 1-jétől;
d) az igazgatási és ellenőrzési rendszereknek az integrált rendszerrel való, a 9a. cikkben előírt kompatibilitása tekintetében legkésőbb 2003. január 1-jétől;".
11. A rendelet kiegészül e rendelet mellékletével.
2. cikk
Ez a rendelet az Európai Közösségek Hivatalos Lapjában való kihirdetését követő 7. napon lép hatályba.
A Bizottság, szükség esetén, a 3508/92/EGK rendelet előírásairól az e rendeletben szabályozott előírásokra történő átállás megkönnyítése érdekében intézkedéseket fogadhat el, az említett rendelet 12a. cikkének (2) bekezdésében megállapított eljárásnak megfelelően.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2000. július 17-én.